KIRJALLINEN KYSYMYS E-2077/01

esittäjä(t): Paulo Casaca (PSE) komissiolle

(13. heinäkuuta 2001)

Aihe: Listeria 0 -kriteeri

Patrick Lardeux on lähettänyt minulle kaikille Euroopan parlamentin jäsenille osoitetun kirjeen, josta toimitan jäljennöksen komissiolle.

Kirjeessään pienviljelijä ja juustontuottaja Patrick Lardeux kertoo useista ongelmista, joihin pienet käsiteollisuustuottajat törmäävät yrittäessään noudattaa heille asetettuja sääntöjä ja jotka ovatkin johtaneet hänen toimintansa lopettamiseen.

Yksi näistä ongelmista aiheutuu säännöstä, jonka hän nimeää listeria 0 -kriteeriksi (täysin puhdas listerianäyte).

Voisiko komissio selvittää, mitkä ovat kyseisen kriteerin perusteena käytettävät lainsäädännölliset määräykset? Voisiko komissio kertoa, mitkä ovat ne yhteisön säädökset, joita sovelletaan kotijuuston valmistusta koskeviin vaatimuksiin?

David Byrnen komission puolesta antama vastaus

(1. lokakuuta 2001)

Komissio muistuttaa arvoisaa parlamentin jäsentä siitä, että Listeria monocytogenes on bakteeri, joka voi aiheuttaa joillekin henkilöille erittäin vakavia ongelmia ja joissain tapauksissa jopa kuoleman. Tämän vuoksi yhteisön lainsäädännössä on säännöksiä, joilla varmistetaan, että tähän bakteeriin liittyvä turvallisuustaso on mahdollisimman korkea, niin juustojen teollisessa tuotannossa kuin pientuotannossa ja tiloilla.

Maidonjalostuksen ja maitotuotteiden kansanterveydellisistä näkökohdista säädetään yhteisön lainsäädännössä kahdella säädöksellä, joista toinen on raakamaidon, lämpökäsitellyn maidon ja maitopohjaisten tuotteiden tuotantoa ja markkinoille saattamista koskevista terveyssäännöistä 16. kesäkuuta 1992 annettu neuvoston direktiivi 92/46/ETY(1) ja toinen on elintarvikehygieniasta 14. kesäkuuta 1993 annettu neuvoston direktiivi 93/43/ETY(2).

Parlamentin jäsen viittaa listeria 0 -kriteerillä siihen vaatimukseen, ettei 25 grammassa ainetta esiinny bakteeria. Tämä vaatimus koskee Listeria monocytogenes -bakteerin määrää joissakin maitotuotteissa siinä vaiheessa, kun tuote lähtee tuotantolaitoksesta. Vaatimus esitetään komission direktiivin 92/46/ETY liitteessä, ja direktiivin soveltamisala kattaa tuotannon ja markkinoille tuonnin lukuun ottamatta tuotteen luovuttamista suoraan kuluttajalle.

Direktiivillä 93/43/ETY, jossa ei mainita yhtään mikrobiologista vaatimusta, täydennetään ainoastaan suoramyyntiin tarkoitettua pien- tai kotituotantoa sekä jakelualaa koskevaa yhteisön säännöstöä. Direktiivin säännökset perustuvat HACCP-järjestelmässä (Hasard Analysis Critical Control Point) käytettyihin periaatteisiin, ja siinä kannustetaan käyttämään asianomaisten tahojen laatimia ja toimivaltaisten kansallisten viranomaisten vahvistamia hyvän hygieniakäytännön ohjeita. Direktiivin 93/43/EY 7 artiklassa tarkennetaan, että jäsenvaltiot voivat Euroopan yhteisön perustamissopimusta noudattaen ylläpitää, muuttaa tai ottaa käyttöön kansallisia hygieniaa koskevia säännöksiä, jotka ovat yksityiskohtaisempia kuin direktiivissä säädetyt säännökset, jos nämä säännökset ovat vähintään yhtä ankaria kuin liitteessä olevat määräykset. Jäsenvaltiot voivat täten itse asettaa kuluttajalle luovuttamisen yhteydessä sovellettavia mikrobiologisia vaatimuksia. Kyseessä voivat olla myös toimijoiden itsensä valitsemat omien tarkastusten kohteet.

Kansanterveyttä koskevia eläinlääkintätoimenpiteitä käsittelevä tiedekomitea mainitsee 23. syyskuuta 1999 antamassaan lausunnossa, että elintarvikkeista aiheutuvien listeriatartuntojen epidemiologiasta saatavilla olevien tietojen perusteella elintarvikkeen, jossa on alle 100 Listeria monocytogenesiä grammassa kulutushetkellä, voidaan katsoa muodostavan vähäisen riskin kuluttajille.

Komissio on koonnut jäsenvaltioiden asiantuntijoista työryhmän, jonka tarkoituksena on keskustella yleisesti kaikkien elintarvikeluokkien asianmukaisten mikrobiologisten vaatimusten yhdenmukaistamisesta. Työryhmän työn tulokset yhdennetään yhteisön sääntelyhankkeeseen kuten komission 14. heinäkuuta 2000 antaman ja Euroopan parlamentille ja neuvostolle toimitetun ehdotuksen Euroopan parlamentin ja neuvoston asetukseksi elintarvikehygieniasta(3) 6 artiklassa esitetään.

Komissio on myös ehdottanut edellä mainitun luonnoksen 4 artiklassa, että laaditaan jäsenvaltioiden pientuottajille myöntämiä poikkeuksia koskeva järjestelmä, jossa otettaisiin kansanterveydellisiä tavoitteita vaarantamatta huomioon erityiset maantieteelliset vaatimukset sekä yksinomaan paikallisesti tapahtuva jakelu ja/tai perinteiset tuotantomenetelmät.

(1) EYVL L 268, 14.9.1992.

(2) EYVL L 175, 19.7.1993.

(3) EYVL C 365 E, 19.12.2000.